17.4.2023
ET
Euroopa Liidu Teataja
L 102/61
RAHVUSVAHELISTE LEPINGUTEGA LOODUD ORGANITE VASTU VÕETUD AKTID SUURBRITANNIA JA PÕHJA-IIRI ÜHENDKUNINGRIIGI EUROOPA LIIDUST JA EUROOPA AATOMIENERGIAÜHENDUSEST VÄLJAASTUMISE LEPINGUGA LOODUD ÜHISKOMITEE OTSUS nr 1/2023, 24. märts 2023, milles sätestatakse Windsori raamistikku käsitlev kord [2023/819]
ÜHISKOMITEE,
võttes arvesse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingut (1) („väljaastumisleping“), eriti selle artikli 164 lõike 5 punkti d, Iirimaa ja Põhja-Iirimaa protokolli („protokoll“) artikli 5 lõiget 2, samuti väljaastumislepingu artikli 164 lõike 5 punkti c ja protokolli artikli 8 viiendat lõiku,
ning arvestades järgmist:
(1)
Vastavalt väljaastumislepingu artikli 166 lõikele 2 on artikli 164 lõike 1 kohaselt loodud ühiskomitee („ühiskomitee“) otsused liidu ja Ühendkuningriigi suhtes siduvad.
Liit ja Ühendkuningriik peavad selliseid otsuseid rakendama ning neil otsustel on samad õiguslikud tagajärjed kui väljaastumislepingul.
(2)
Väljaastumislepingu artikli 182 kohaselt on protokoll kõnealuse lepingu lahutamatu osa.
(3)
Väljaastumislepingu artikli 164 lõike 5 punktiga d on ühiskomiteele antud õigus võtta vastu otsuseid, millega muudetakse nimetatud lepingut, tingimusel et sellised muudatused on vajalikud selleks, et parandada vigu, kõrvaldada väljajätte ja muid puudusi või lahendada olukordi, mida lepingu allkirjastamise ajal ei osatud ette näha, ja tingimusel et selliste otsustega ei muudeta kõnealuse lepingu olulisi osi.
(4)
Liit ja Ühendkuningriik on esitanud ühiskomitees ühisdeklaratsiooni selle kohta, et juhul kui see on asjakohane nende suhetes väljaastumislepingu raames, kasutavad nad protokollile viidates kooskõlas õiguskindluse nõuetega väljendit „Windsori raamistik“, ja et nad võivad muudetud protokollile samamoodi viidata ka oma siseriiklikes õigusaktides.
(5)
Liit ja Ühendkuningriik meenutavad ühiselt võetud kohustust, et Ühendkuningriigi valitsuse, Iirimaa valitsuse ja teiste mitmepoolsete läbirääkimiste osaliste vahelises 10. aprilli 1998. aasta suure reede kokkuleppe ehk Belfasti kokkuleppe („1998. aasta kokkulepe“), mis on lisatud samal kuupäeval sõlmitud Briti-Iiri kokkuleppele, kaasa arvatud selle järgnevad rakenduskokkulepped ja -kord, peaks olema kaitstud kõigis selle osades.
(6)
Võttes arvesse Põhja-Iirimaa erilist olukorda, peaks protokolli artikli 6 lõikes 2 osutatud hõlbustamine, arvestades Põhja-Iirimaa staatust Ühendkuningriigi tolliterritooriumi osana vastavalt protokollile, hõlmama erikorda, mis võimaldab kaupadel liikuda Ühendkuningriigi siseturul, juhul kui kaubad on mõeldud lõpptarbimiseks või lõppkasutuseks Põhja-Iirimaal ja kui on kehtestatud kaitsemeetmed, mis on vajalikud liidu siseturu ja tolliliidu terviklikkuse kaitseks.
(1) ELT L 29, 31.1.2020, lk 7.